**Pitanja postavljena na radionici u okviru Poziva „Kultura u centru – potpora razvoju javno-civilnog partnerstva u kulturi“, Zagreb, 19. siječnja 2018.**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Jesu li prihvatljivi troškovi adaptacije isključivo onih prostora koji su u vlasništvu jedinice lokalne samouprave, ili je prihvatljiva adaptacija prostora u vlasništvu neke druge organizacije/ ustanove koja je prijavitelj/ partner na projektu? | Troškovi adaptacije prihvatljivi su jedino pod uvjetom da se odnose na prostor koji je u vlasništvu jedinice lokalne ili područne (regionalne) samouprave koja je prijavitelj ili partner na projektu.  Nadalje, prihvatljivi su isključivo troškovi adaptacije prostora društveno-kulturnih centara u kojima se provode projektne aktivnosti, odnosno javne infrastrukture na koju se odnosi izrada modela sudioničkog upravljanja/u kojoj se implementira model sudioničkog upravljanja. |
| 2 | Napomenuto je da je u razradi svrhe i opravdanosti projektnog prijedloga potrebno navesti statističke podatke vezane uz ciljnu skupinu i predstaviti probleme ciljne skupine, a kasnije je u tom kontekstu spomenuta lokalna zajednica. Je li potrebno navesti probleme ciljanih skupina (udruga, ustanova u kulturi, JLS-ova i dr.) ili lokalne zajednice? | Sukladno odredbama Priloga 3 natječajne dokumentacije „Korisnički priručnik za popunjavanje prijavnog obrasca A" (vidi str. 19. i 20.) te u skladu s kriterijem dodjele 3 „Relevantnost projektnih aktivnosti u odnosu na ciljane skupine“ (molimo vidjeti obrazloženje bodova), navedenim u točki 6.2 *Procjena kvalitete* Uputa za prijavitelje, potrebno je navesti probleme i potrebe ciljanih skupina, kao i probleme i potrebe lokalne zajednice. |
| 3 | U okviru skupine aktivnosti B navedena je prihvatljiva aktivnost „uspostave suradnje i umrežavanja te prijenos znanja i iskustava u svrhu izgradnje kapaciteta u području sudioničkog planiranja, programiranja, odlučivanja i upravljanja u kulturi za ciljane skupine“, a s tim u vezi je u okviru prezentacije spomenuto stvaranje platforma i mreža kao aktivnost. Što se podrazumijeva pod platformom/ mrežom? Je li to proces stabilizacije partnera u projektu u neku operativnu, smislenu platformu ili bi to trebalo implicirati stvaranje veće platforme, s većim brojem članova? | Obje navedene mogućnosti su prihvatljive. Platforma može uključivati samo prijavitelja i partnere, ili može obuhvaćati organizacije izvan projektnog partnerstva, ovisno o predloženim projektnim aktivnostima i ciljevima projektnog prijedloga. |
| 4 | Je li prihvatljivo da se projektne aktivnosti u okviru skupine aktivnosti A provode na području više jedinica lokalne samouprave, uz njihovu suglasnost? | Ukoliko je jasno opisana potreba provedbe projektnih aktivnosti na više lokacija provedbe i ukoliko je jasno obrazložen doprinos takvih aktivnosti ostvarenju ciljeva projektnog prijedloga i Poziva, navedeno je prihvatljivo.  Napominjemo da su u okviru skupine aktivnosti A obavezne aktivnosti razvoja i/ili uspostave modela sudioničkog upravljanja u kulturi (vidi točku 3.3 *Prihvatljive aktivnosti* Uputa za prijavitelje) koji se primjenjuje na jedinicu lokalne samouprave koja je prijavitelj/ partner na projektu. |
| 5 | Je li u okviru skupine aktivnosti A prihvatljiva jedino adaptacija u smislu građevinskih radova, ili je prihvatljiva i izrada projektne dokumentacije za adaptaciju? | Troškovi izrade arhitektonske/tehničke dokumentacije za izvođenje adaptacijskih radova nisu prihvatljiv trošak u okviru ovog Poziva. Preporučujemo da se izrada projekta adaptacije provede prije podnošenja projektnog prijedloga kako bi se mogli utvrditi realni troškovi adaptacije za potrebe sastavljanja proračuna projektnog prijedloga. |
| 6 | Vezano uz pokazatelj SO 408 „Broj (lokalnih) organizacija civilnog društva koje sudjeluju u aktivnostima izgradnje kapaciteta relevantnih za svoje područje rada“, odnosno uz OCD-e koji su sudionici projektnih aktivnosti, a da istovremeno nisu prijavitelj ili partner – moramo li u projektnom prijedlogu navoditi imena tih OCD-a, ili je dovoljno navesti samo broj? | U okviru rubrike „Ciljevi projekta s pokazateljima“ prijavnog obrasca A potrebno je navesti brojčani doprinos navedenom pokazatelju.  Prijavitelj nije dužan navoditi imena organizacija koje će sudjelovati u projektnim aktivnostima, no ciljanu skupinu je potrebno opisati odnosno potrebno je obrazložiti probleme i potrebe organizacija koje će kao ciljane skupine sudjelovati u projektnim aktivnostima. Napominjemo da se u okviru kriterija 3 „Relevantnost projektnih aktivnosti u odnosu na ciljane skupine“ (navedenom u točki 6.2 Procjena kvalitete Uputa za prijavitelje) ocjenjuje relevantnost projektnih aktivnosti u odnosu na identificirane probleme i potrebe ciljane skupine.  Ukoliko projektni prijedlog bude odabran za  financiranje, korisnik je tijekom provedbe obvezan osigurati dokaze o pripadnosti sudionika projekta ciljnim skupinama Poziva navedenima u točki 1.4 *Svrha, cilj i ciljane skupine Poziva na dostavu projektnih prijedloga* Uputa za prijavitelje. |
| 7 | U slučaju kada je prijavitelj u okviru skupine aktivnosti A umjetnička organizacija, koji je minimalan broj partnera da bi to partnerstvo bilo prihvatljivo? | U tom slučaju projektno partnerstvo, uz prijavitelja, mora uključivati najmanje jednu jedinicu lokalne ili područne (regionalne) samouprave te još dvije organizacije civilnog društva (udruge ili umjetničke organizacije) ili jedan savez udruga. |
| 8 | Može li voditelj projekta biti osoba koja nije zaposlenik prijavitelja ili partnera na projektnom prijedlogu? | Ne. Voditelj projekta mora biti zaposlen putem ugovora o radu kod prijavitelja ili partnera.  Napominjemo da navedeno ne znači da osoba mora biti zaposlena u trenutku predaje projektne prijave, već može biti zaposlena nakon potpisivanja ugovora o dodjeli bespovratnih sredstava. |
| 9 | Je li ograničen iznos troškova koji može biti namijenjen aktivnostima elementa „Upravljanje projektom i administracija“? | Ne, udio troškova elementa „Upravljanje projektom i administracija“ u ukupnoj vrijednosti projekta nije ograničen. No, troškovi tog elementa moraju biti opravdani, odnosno razmjerni ostalim projektnim aktivnostima. |
| 10 | Zavisi li utvrđivanje/ određivanje plaće voditelja projekta o procjeni prijavitelja? | Plaća voditelja projekta, kao i ostalih osoba angažiranih na provedbi projektnih aktivnosti temeljem ugovora o radu, mora biti utvrđena realno, sukladno trajanju provedbe projekta, opsegu angažmana (npr. na puno ili pola radnog vremena) te uredbama/ internim pravilnicima koji određuju iznose plaća pri instituciji prijavitelja/ partnera. Ukoliko prijavitelj ili partner u svojoj organizaciji nema takav interni akt, visina plaće voditelja projekta utvrđuje se prema iznosima koji su za slične zadaće bili isplaćivani zaposlenicima prijavitelja/ partnera ili zaposlenicima srodnih organizacija.  Poželjno je da se u okviru proračuna projektnog prijedloga (u rubrici „Stavka troška/Obrazloženje“) ukratko navede način utvrđivanja iznosa za svaku stavku projektnog proračuna.  Napominjemo da u okviru faze procjene kvalitete nadležno tijelo (Nacionalna zaklada za razvoj civilnoga društva) u suradnji s prijaviteljem ispravlja predloženi proračun, uklanjajući neprihvatljive i/ili umanjujući neopravdano visoke izdatke. |
| 11 | Mogu li udruge koje su registrirane prije manje od 12 mjeseci biti partneri na projektnom prijedlogu? | Ne. Prema točki 2.2 *Uvjeti prihvatljivosti prijavitelja/partnera* Uputa za prijavitelje, na prijavitelja i sve partnere, izuzev jedinica lokalne i područne (regionalne samouprave), primijenjuje se uvjet prihvatljivosti da na dan objave Poziva mora biti registriran za obavljanje djelatnosti u Republici Hrvatskoj najmanje 12 mjeseci. |
| 12 | Vezano uz dokaze o pripadnosti sudionika projektnih aktivnosti ciljanim skupinama Poziva (navedenima u točki 1.4 *Svrha, cilj i ciljane skupine Poziva na dostavu projektnih prijedloga* Uputa za prijavitelje) – hoćemo li dobiti obrazac Izjave ovlaštene osobe iz koje je vidljivo da je osoba član udruge? | Ne postoji obrazac navedene izjave. Nadležno tijelo (Nacionalna zaklada za razvoj civilnoga društva) će, nakon potpisivanja ugovora o dodjeli bespovratnih sredstava, organizirati provedbene radionice za uspješne prijavitelje na kojima će, između ostalog, biti riječ i o načinu dostave dokaza o pripadnosti sudionika projektnih aktivnosti ciljanim skupinama Poziva. |
| 13 | U slučaju kada jedan sudionik sudjeluje u 3 različite aktivnosti, je li njegov doprinos pokazatelju 1 ili 3? | Svaki sudionik se prilikom izvještavanja evidentira samo jednom i to pri prvom ulasku u projektnu aktivnost, neovisno o broju aktivnosti u kojima je sudjelovao u okviru jednog projekta/ operacije.  No, u okviru ovog Poziva moguće je da jedan sudionik doprinosi više pokazatelja. Primjerice, ako član organizacije civilnog društva sudjeluje u aktivnostima jačanja kapaciteta, on doprinosi, i pokazatelju koji se odnosi na organizacije, i pokazatelju koji se odnosi na članove i zaposlenike tih organizacija.  Napominjemo da se i organizacije sudionice projektnih akitvnosti evidentiraju samo jednom. |
| 14 | U okviru projektnih aktivnosti želimo urediti centar za djecu, koji bi bio inkluzivan i koji bi trebao imati koncept prilagođen potrebama budućih korisnika usluga centra. To ne uključuje građevinske radove, već izradu cjelokupnog koncepta opremanja prostora, za što je potreban angažman dizajnera, arhitekta i konceptualnog umjetnika koji bi osmislio taj prostor. Što u tom slučaju? Iz kojih sredstava platiti njihove usluge? | Troškovi izrade arhitektonske/tehničke dokumentacije za izvođenje adaptacijskih radova nisu prihvatljiv trošak u okviru ovog Poziva.  Predlažemo da se procjena troškova povezanih s adaptacijom izradi prije predaje projektnog prijedloga kako bi se mogli utvrditi realni troškovi za potrebe sastavljanja proračuna projektnog prijedloga.  Također, troškovi nabave opreme su prihvatljivi ukoliko su nužni i opravdani, odnosno jasno povezani s projektnim aktivnostima te ukoliko doprinose ostvarenju ciljeva projekta i Poziva. Troškovi nabave opreme, uz eventualne troškove adaptacije, mogu iznositi najviše 30% vrijednosti projekta.  Napominjemo da su troškovi opremanja prostora prihvatljivi jedino ukoliko se odnose na prostor društveno-kulturnih centara u kojima se provode projektne aktivnosti, odnosno javnu infrastrukturu na koju se odnosi izrada modela sudioničkog upravljanja/u kojoj se implementira model sudioničkog upravljanja. |
| 15 | Što u slučaju kada za izvođenje dijela projektnih aktivnosti angažiramo umjetnika ili člana umjetničke organizacije koji izdaje račun? U koju kategoriju troškova spada navedeni trošak? | Troškovi isplaćeni fizičkoj osobi (primjerice samostalnom umjetniku) za rad u izravnoj vezi s ostvarenjem jednog ili više ciljeva projekta, odnosno za rad izravno povezan s pojedinačnom aktivnošću projekta, koji iznose manje od 200.000 kn bez poreza na dodatnu vrijednost, ubrajaju se u izravne troškove osoblja.  Ukoliko vrijednost ugovora o uslugama s fizičkom osobom iznosi 200.000,00 kn i više (bez PDV-a), taj trošak pripada kategoriji „ostali izravni troškovi“, kao i svaki ugovor o uslugama sklopnjen s pravnom osobom.  Napominjemo da ukoliko račun koji je  izdala fizička osoba sadrži i troškove koji se ne ubrajaju u izravne troškove osoblja (primjerice putne troškove, troškove materijala), takvi troškovi moraju biti jasno navedeni kako bi se mogao utvrditi točan iznos izravnih troškova osoblja u okviru proračuna projektnog prijedloga odnosno zahtjeva za nadoknadom sredstava. |
| 16 | Je li mjesni odbor prihvatljiv partner u svojstvu jedinice lokalne samouprave? Radi se o planiranim aktivnostima na otoku koji ima svega 50 stanovnika i stoga je za područje provedbe aktivnosti nadležan mjesni odbor. | Prema točki 2.1 *Prijavitelj i partneri* Uputa za prijavitelje, jedinice mjesne samouprave nisu prihvatljivi partneri u okviru ovog Poziva, već isključivo jedinice lokalne i područne (regionalne) samouprave. Sukladno točki 2.2 *Uvjeti prihvatljivosti prijavitelja/ partnera* Uputa za prijavitelje, izvor provjere prihvatljivosti za navedene pravne osobe je Popis županija, gradova i općina koji se vodi pri Ministarstvu uprave. |
| 17 | U udruzi prijavitelju i partnerskim udrugama nema zaposlenih osoba, već samo članova. S obzirom na to, možemo li kao voditelja projekta angažirati člana udruge temeljem ugovora o djelu ili moramo zaposliti novu osobu? | Voditelj projekta, koji može, ali ne mora biti član udruge, mora biti zaposlen isključivo putem ugovora o radu sklopljenog na puno ili dio radnog vremena. Navedeno ne znači da osoba mora biti zaposlenik prijavitelja/ partnera u trenutku podnošenja projektne prijave, već može biti zaposlena nakon potpisivanja ugovora o dodjeli bespovratnih sredstava. |
| 18 | Je li u okviru skupine aktivnosti A prihvatljivo projektno partnerstvo u kojem je jedna jedinica lokane samouprave prijavitelj, a druga partner, uz organizacije civilnog društva? | Ukoliko to partnerstvo uključuje još najmanje 3 organizacije civilnog društva (udruge ili umjetničke organizacije) ili jedan savez udruga, te ukoliko najmanje jedna od tih organizacija djeluje u području kulture i umjetnosti, takvi je partnerstvo prihvatljivo.  Napominjemo da je partnere potrebno pažljivo odabirati s obzirom na svrhu i ciljeve Poziva te na planirane projektne aktivnosti. Učinkovitost partnerstva ocjenjivat će se u okviru kriterija dodjele 4.3 „Opseg, uloge, odgovornosti i učinkovitost partnerstva“ navedenom u točki 6.2 *Procjena kvalitete* Uputa za prijavitelje. |
| 19 | Kriterij dodjele pod rednim brojem 6. odnosi se na doprinos projekta postizanju horizontalnih ciljeva OP-a. Na što se točno odnose horizontalni ciljevi? Jesu li to specifični ciljevi Poziva? | Ne. Taj se kriterij odnosi na horizontalna načela (ciljeve) navedena u točki 11. Operativnog programa „Učinkoviti ljudski potencijali“ 2014.-2020.  U okviru ovog Poziva ocjenjuje se doprinos dvama horizontalnim ciljevima OP-a: „Jednake mogućnosti i nediskriminacija“ (točka 11.2) te „Ravnopravnost između muškaraca i žena“ (točka 11.3). Doprinos navedenim ciljevima se obrazlaže u rubrici „Doprinosi li projekt jednakim mogućnostima?“ dijela „Horizontalne teme“ prijavnog obrasca A. |
| 20 | Kada možemo očekivati rezultate, odnosno za kada da realno planiramo početak provedbe projekta? | Donošenje Odluke o financiranju bit će u najkraćem mogućem roku, sukladno mogućnostima te postupcima propisanima za dodjelu bespovratnih sredstava.  Ujedno napominjemo da će prijavitelji, čiji projekti budu predloženi za financiranje, prilikom provjere prihvatljivosti izdataka biti u mogućnosti promijeniti ili prilagoditi početak određenih aktivnosti sukladno novonastalim vremenskim okvirima. |
| 21 | Je li prihvatljivo partnerstvo udruga s jedinicom područne samouprave u kojoj te udruge nisu prijavljene? | Prijavitelj pri razradi svrhe i opravdanosti projektnog prijedloga te u opisu kapaciteta prijavitelja i partnera mora navesti i obrazložiti razloge odabira partnera (npr. opravdanost odabira organizacije koja ne djeluje na istom geografskom području kao prijavitelj, odnosno na području jedinice lokalne samouprave u kojoj se projekt provodi), kako su prijavitelj i partneri uključeni u projektne aktivnosti te kako takvo partnerstvo doprinosi ostvarenju ciljeva projekta i Poziva. Navedeni doprinos, kao i učinkovitost partnerstva, će se ocjenjivati u okviru kriterija 4.3 „Opseg, uloge, odgovornosti i učinkovitost partnerstva“, navedenog u točki 6.2 *Procjena kvalitete* Uputa za prijavitelje.  Također, u kontekstu održivosti rezultata projekta važno je uključivanje lokalnih dionika(organizacije civilnog društva, javni sektor, lokalna zajednica) u projektne aktivnosti odnosno projektno partnerstvo. |
| 22 | Naša organizacija civilnog društva je mreža udruga. Svrstavamo li se mi, kao potencijalni prijavitelji, u udruge ili saveze udruga? | Sukladno točki 2.1 *Prijavitelj i partneri* Uputa za prijavitelje, savez udruga je isključivo ona organizacija civilnog društva koja u Registru udruga pod rubrikom „Oblik udruživanja“ ima navedeno „savez udruga“. |
| 23 | Je li prihvatljivo da partnerstvo između mreža udruga s udrugama koje su njezine članice? | S obzirom na to da se radi o pravnim osobama sa zasebnim upisom u Registru udruga, takvo je partnerstvo prihvatljivo, no prijavitelj je u projektnoj prijavi dužan obrazložiti opravdanost uključivanja partnera u projektni prijedlog s obzirom na predložene aktivnosti, ciljeve projektnog prijedloga i Poziva.  Molimo pogledati točku 2.1 *Prijavitelj i partneri* Uputa za prijavitelje, gdje su navedeni ostali uvjeti koje mora zadovoljiti prihvatljivo partnerstvo u obje skupine aktivnosti. |
| 24 | Mi smo udruga koja se bavi očuvanjem povijesne jezgre grada X i htjeli bismo prijaviti projektni prijedlog u okviru skupine aktivnosti A u partnerstvu s dvije takve udruge iz druga dva različita grada. Je li to prihvatljivo? | Prema točki 2.1 *Prijavitelj i partneri* Uputa za prijavitelje, navedeno partnerstvo mora uključivati i jedinicu lokalne ili područne (regionalne) samouprave, poželjno one na području koje će se provoditi većina projektnih aktivnosti. Naime, doprinos partnerstva ostvarivanju ciljeva projektnog prijedloga i Poziva se ocjenjuje u okviru kriterija 4.3 „Opseg, uloge, odgovornosti i učinkovitost partnerstva“ navedenog u točki 6.2 *Procjena kvalitete* Uputa za prijavitelje. |
| 25 | Ukoliko je vlasnik prostora pučko otvoreno učilište koje je partner na projektu, a osnivač učilišta je jedinica lokalne samouprave koja je također partner na projektu, je li prihvatljiva adaptacija navedenog prostora? | Ne. Troškovi adaptacije prihvatljivi su jedino pod uvjetom da se odnose na prostor koji je u vlasništvu jedinice lokalne ili područne (regionalne) samouprave koja je prijavitelj ili partner na projektu te ukoliko se odnose na prostor društveno-kulturnih centara u kojima se provode projektne aktivnosti, odnosno javnu infrastrukturu na koju se odnosi izrada modela sudioničkog upravljanja/u kojoj se implementira model sudioničkog upravljanja. |
| 26 | Vezano uz troškove plaća voditelja projekta, računamo li troškove plaća na mjesečnoj bazi ili na temelju radnih sati (zadnji dokumentirani bruto iznos troškova plaća podijeljeno s 1720)? | U okviru ovog Poziva ne primjenjuju se pojednostavljene mogućnosti financiranja plaća, odnosno standardne veličine za troškove osoblja, već se troškovi plaća obračunavaju na temelju stvarno nastalih izdataka. Troškovi rada voditelja projekta, koji mora biti zaposlen temeljem ugovora o radu, obračunavaju se sukladno točki 2.1 ili 2.2 Upute o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj 2014. – 2020. (ovisno o tome planira li se zapošljavanje na puno ili dio radnog vremena). |
| 27 | U malom mjestu od 4.000 stanovnika postoji samo knjižnica i muzej. Je li knjižnica, uz JLS kao prijavitelja, prihvatljiv partner? | Ukoliko je knjižnica (kao ustanova u kulturi) osnovana od strane jedinice lokalne ili područne (regionalne) samouprave, ona je prihvatljiv partner. Navedeno projektno partnerstvo (JLS i ustanova u kulturi) mora uključivati ili savez udruga, koji ukoliko je jedina organizacija civilnoga društva u partnerstvu, mora djelovati u području kulture i umjetnosti, ili najmanje tri organizacije civilnoga društva od kojih najmanje jedna djeluje u području kulture i umjetnosti. |
| 28 | Je li u okviru prijave u skupini aktivnosti B nužno istaknuti broj zaposlenika ustanove koja nastupa kao prijavitelj? | Navedenu informaciju je moguće, iako ne nužno, navesti u opisu kapaciteta prijavitelja i partnera. No, prijavitelj je dužan navesti broj pripadnika ciljnih skupina (uključujući i svoje zaposlenike) koji će sudjelovati u aktivnostima jačanja kapaciteta u doprinosu pokazatelju „Broj članova i zaposlenika udruga i umjetničkih organizacija, zaposlenika javnih ustanova u kulturi kojima je osnivač jedinica lokalne ili područne samouprave te zaposlenika jedinica lokalne i područne (regionalne) samouprave koji sudjeluju u aktivnostima jačanja kapaciteta u području sudioničkog upravljanja u kulturi“ u okviru rubrike „Ciljevi projekta s pokazateljima“ prijavnog obrasca A. |
| 29 | Je li u okviru skupine aktivnosti B prihvatljivo umrežavanje na regionalnoj, ne lokalnoj razini? | Umrežavanje na regionalnoj razini je prihvatljivo ukoliko je jasno obrazložena poveznica takvih aktivnosti s ciljevima projektnog prijedloga i Poziva. |